Ιωήλ Γιαννακόπουλος

Ο Ιωήλ Γιαννακόπουλος (Μαθία Μεσσηνίας, 1901 - Καλαμάτα, 23 Δεκεμβρίου 1966) ήταν ορθόδοξος μοναχός, ιερέας και συγγραφέας.

 Τα πρώτα χρόνια 
Γεννήθηκε στο χωριό Μαθία της Μεσσηνίας το 1901. Ήταν ένα από τα εννιά παιδιά του Νικολάου και της Αναστασίας Γιαννακοπούλου. Οικογενειακές ανάγκες έφεραν την οικογένεια στην Καλαμάτα, όπου ο μικρός Φώτιος (αυτό ήταν το βαφτιστικό του όνομα) τελείωσε το Δημοτικό και το οκτατάξιο, τότε, Γυμνάσιο.

Ήταν περίπου 12 ετών όταν μια τυφλή γριά στην Καλαμάτα παρακαλούσε τα παιδιά της παρέας του να τη βοηθήσουν να πάει στο ασκηταριό του π. Ηλία Παναγουλάκη. Κανείς άλλος δεν θέλησε να αφήσει το παιχνίδι πλην του μικρού Φώτη, ο οποίος την πήρε από το χέρι και εκείνη του έλεγε πού να την πάει. Σε αυτήν την απρόσμενη και περίεργη συνάντηση η γαλήνια όψη και ο δυναμικός λόγος του π. Ηλία Παναγουλάκη γοήτευσαν τον μικρό Φώτιο, ο οποίος από τότε έγινε μαθητής του. Σε όλη του τη ζωή ο π. Ιωήλ έλεγε: «Τί παράξενα, τί μυστήρια, που ενεργεί ο Θεός! Εμένα στο Φως με οδήγησε μια γριά τυφλή!» Βλ. Μητροπολίτου Μελετίου, Ο πατήρ Ιωήλ Γιαννακόπουλος, έκδοση Ιεράς Μητροπόλεως Νικοπόλεως, Πρέβεζα, 1994, σελ. 12-13.

Σε ηλικία 23 ετών έγινε μοναχός στην Ιερά μονή Βελανιδίας Μεσσηνίας. Στις 23 Σεπτεμβρίου 1924 ο τότε μητροπολίτης Μεσσηνίας Μελέτιος Σακελλαρόπουλος τον χειροτόνησε διάκονο και στις 6 Ιανουαρίου 1929, σε ηλικία 28 ετών, τον χειροτόνησε πρεσβύτερο.Βλ. Μητροπολίτου Μελετίου, Ο πατήρ Ιωήλ Γιαννακόπουλος, έκδοση Ιεράς Μητροπόλεως Νικοπόλεως, Πρέβεζα, 1994, σελ. 24-26.

 Καθηγητής Μέσης Εκπαίδευσης 
Περί το 1925 διορίσθηκε ως καθηγητής θεολόγος στο Σχολαρχείο Μεθώνης. Λόγω της αυστηρότατης νηστείας και του ασκητικού τρόπου διαβίωσής του η υγεία του κάμφθηκε και κτυπήθηκε από τη μάστιγα της εποχής, τη φυματίωση. Δεν θέλησε να προκαλέσει την κοινότητα που ζούσε και έφυγε από το σχολείο και πήγε στην Καβάλα. Μετά από θεραπεία γιατρεύτηκε τελείως από τη φυματίωση.Βλ. Μητροπολίτου Μελετίου, Ο πατήρ Ιωήλ Γιαννακόπουλος, έκδοση Ιεράς Μητροπόλεως Νικοπόλεως, Πρέβεζα 1994.

 Ιερέας στην Καλαμάτα 
Το 1938 ο αρχιεπίσκοπος Χρύσανθος κάλεσε τον Ιωήλ στο επιτελείο του. Το 1941 το περιβάλλον του νέου αρχιεπισκόπου Δαμασκηνού τον έκανε να υποβάλει την παραίτησή του και να επανέλθει στην Καλαμάτα.Βλ. Μητροπολίτου Μελετίου, Ο πατήρ Ιωήλ, έκδοση Ιεράς Μητροπόλεως Νικοπόλεως, Πρέβεζα, 1994, σελ. 39-40. Το 1942 τοποθετήθηκε, από τον τότε μητροπολίτη Μεσσηνίας Πολύκαρπο, στην ενορία του Αγίου Νικολάου της Καλαμάτας. Για να μην προκαλέσει όμως πρόβλημα στον εφημέριο του ναού, υπέβαλε την παραίτησή του και ζήτησε να περιοριστεί στο άσημο και φτωχό παρεκκλήσι των Αγίων Ταξιαρχών, μετόχι της Ιεράς Μονής Βελανιδιάς. Ίδρυσε το Ησυχαστήριο του Προφήτου Ιωήλ στην Καλαμάτα.

Πέθανε στις 23 Δεκεμβρίου 1966 στην Καλαμάτα και ενταφιάστηκε την επομένη στο Ησυχαστήριο του Προφήτου Ιωήλ, που ο ίδιος ίδρυσε.Βλ. περιοδικό Διδαχή της Ιεράς Μητροπόλεως Μεσσηνίας, τεύχος 219, του 1967. Το κείμενο αναπαράγεται σε ιστοσελίδα του Ιωάννη Π. Μπουγά, (πρόσβαση 24.12.2019).

 Συγγραφικό έργο 
Ο Ιωήλ Γιαννακόπουλος κατάφερε να υπομνηματίσει όλα τα βιβλία της Παλαιάς Διαθήκης, σε 26 τόμους, αρχίζοντας από τη Γένεση και καταλήγοντας στη Σοφία Σειράχ. Για το έργο του αυτό βραβεύτηκε, το 1965, από την Ακαδημία Αθηνών. 
Έκανε επίσης αναλύσεις κειμένων στην Καινή Διαθήκη. Μερικά από τα έργα του είναι:
 Η Ζωή του Χριστού.
 Πράξεις των Αποστόλων.
 Ερμηνεία της Αποκαλύψεως.
 Το πρόβλημα του Ιούδα.
 Χριστιανισμός-Λογική (τ. Α΄  Θεός-Χριστός, τ. Β΄ Άνθρωπος-Ζώον).
 Υπάρχει ψυχή;
 Διάλογος Ορθοδόξου και Ευαγγελικών.
 Η Δίκη του Χριστού (νομικώς).
 Όνειρα και θαύματα του λαού.
 Ο Χριστός εις τον Άδην (Υπάρχει Κόλασις;)
 Σταύρωσις και Ανάστασις του Χριστού.
 Η εξομολόγηση.

 Βιβλιογραφικές Παραπομπές  

 Εξωτερικοί σύνδεσμοι 
 Γέροντας Ιωήλ Γιαννακόπουλος
 Βιογραφικό του
 Ὁ π. Ἰωὴλ Γιαννακόπουλος ὑπέρμαχος τῶν Διαχριστιανικῶν διαλόγων

Κατηγορία:Έλληνες εκκλησιαστικοί συγγραφείς
Κατηγορία:Έλληνες συγγραφείς του 20ού αιώνα
Κατηγορία:Έλληνες μεταφραστές
Κατηγορία:Έλληνες κληρικοί
Κατηγορία:Έλληνες θεολόγοι